《咏汉金釭》
清代·唐庆云

玩此黄金釭，我怀感古昔。飞燕来赵家，姊妹并殊色。

联翩入昭阳，同侍君王侧。昭仪宠更深，宫舍竞华饰。

铜沓白玉阶，翠羽绿熊席。壁带为列钱，二等圜一尺。

团圞似月明，中嵌蓝田璧。汉宫既为烬，耕夫破荆棘。

得此一规铜，尚是西京迹。莫问仓琅门，春燕不相识。

作者简介：唐庆云，字古霞，吴县人。阮文达公侧室。有《女萝亭稿》。